钦定古今图书集成/明伦汇编/官常典/第082卷 > 陈郡平王元
## 钦定古今图书集成/明伦汇编/官常典/第082卷 > 陈郡平王元

按《魏书常山王传》：“常山王遵子素，素子陪斤，陪斤子
昭。昭子元，字彦道，节俭知名。庄帝时为洛阳令。前废
帝即位，元上表乞葬庄帝，时议善之，除尚书左丞。出
帝即位，以孙腾为左仆射，腾即齐献武王心膂仗入
省，元依法举劾，当时咸为元惧。出帝重其强正，封临
淄县子。后从帝入关。昭弟绍，字丑伦，少聪慧，迁尚书”
右丞，断决不避强御。世宗诏令检赵修狱，以修佞幸，
因此遂加杖罚，令其致死。帝责绍不重闻，绍曰：“修奸
佞甚于董贤，臣若不因衅除之，恐陛下复被哀帝之
名。”以其言正，遂不罪焉。及出，广平王怀拜绍，贺曰：“阿
翁乃皇家之正直，虽朱云、汲黯何以仰过！”绍曰：“但恨
戮之稍晚，以为愧耳。”卒于凉州刺史。

按《北史本传》：“孝武重其强正，封临淄县子。及从入关，
封陈郡王，位仪同三司，加开府。薨谥曰平。”